AOT พุ่ง 12% โบรกฯแนะ “เก็งกำไร” รับอานิสงส์วัคซีน “โควิด” คืบหน้า หนุนท่องเที่ยวคึก!
AOT พุ่ง 12% โบรกฯแนะ "เก็งกำไร" รับอานิสงส์วัคซีน "โควิด" คืบหน้า หนุนท่องเที่ยวคึก!
10 พ.ย. 2563

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 10.18 น. อยู่ที่ระดับ 64 บาท บวก 6.75 บาท หรือ 11.79% สูงสุดที่ระดับ 69 บาท ต่ำสุดที่ระดับ 63.50 บาท ด้วยมูลค่าการซื้อขาย 5.47 พันล้านบาท โดยราคาหุ้นทำจุดสูงสุดอีกครั้งในรอบ 5 เดือน นับตั้งแต่ปิดที่ระดับ 65 บาท เมื่อวันที่ 12 มิ.ย. 63

ทั้งนี้ ปัจจัยที่ส่งผลให้ราคาหุ้น AOT ปรับตัวเพิ่มขึ้นแรง มาจากข่าวดีจากการพัฒนาวัคซีนโควิด-19 ที่มีความคืบหน้า โดยไฟเซอร์ อิงค์ ซึ่งเป็นบริษัทยาใหญ่ของสหรัฐและ BioNTech เป็นบริษัทยาของเยอรมนีแถลงวานนี้ว่าผลการทดลองบ่งชี้ว่าวัคซีนต้านไวรัสโควิด-19 ที่พัฒนาร่วมกันมีประสิทธิภาพมากกว่า 90% ในการป้องกันไวรัสโควิด-19 สำหรับผู้ที่ไม่เคยติดเชื้อมาก่อน
โดย บล.ฟินันเซีย ไซรัส ระบุในบทวิเคราะห์ว่า ระยะสั้นเนื่องจากเศรษฐกิจไทยพึ่งพิงการท่องเที่ยวสูง วันนี้จึงแนะนำเก็งกำไรหุ้นธีม Vaccine Play ได้แก่ กลุ่มโรงแรม สายการบิน สนามบิน รวมถึง Commodity โดยเฉพาะน้ำมันดิบที่ปรับขึ้นแรง